কাজের কাজ কী হবে তা ভবিষ্যৎ বলবে কিন্তু আপাতত তৃণমূল শিবিরে জল্পনার আবহ তৈরি করে দিলেন বিজেপি নেতা মুকুল রায়। তৃণমূল কংগ্রেসের প্রাক্তন সেকেন্ড ইন কমান্ড মুকুল রায় সম্প্রতি তৃণমূল কংগ্রেস সাংসদ সৌমিত্র খানকে বিজেপিতে নিয়ে আসার পরেই হুমকি দিয়েছিলেন। তৃণমূল কংগ্রেসের ব্রিগেডের জনসভার পরে ফের সেই হুঁশিয়ারি দিলেন মুকুল।
 
তৃণমূলের আরও অনেক সাংসদ বিজেপিতে আসার জন্য তৈরি আছেন বলে আগেও দাবি করেছেন তিনি। কিন্তু সেভাবে সাফল্য দেখাতে পারেননি। তবে এবার তিনি স্পষ্ট করে দিলেন কবে তাঁরা ঘাসফুল ছেড়ে পদ্মে যোগ দেবেন। কারও নামও বলেননি মুকুল। শুধু জানিয়েছেন অপেক্ষা করুন আর দু’টো মাস। মুকুলের দাবি, এখন বিজেপিতে যোগ দিলে রাজ্য সরকার ওই নেতাদের নানা মামলায় ফাঁসিয়ে দিতে পারে। তাতে সঙ্গ দেবে রাজ্য পুলিশ ও প্রশাসন। এখন তাই ভোট ঘোষণার অপেক্ষা। সেটা হতে পারে মার্চ মাসের গোড়ায়। নির্বাচন ঘোষণা হয়ে গেলেই প্রশাসনের নিয়ন্ত্রণ চলে যাবে কমিশনের হাতে। আর তার পরেই একে একে ছয় থেকে সাত জন তৃণমূল সাংসদ বা বিধায়ক বিজেপিতে আনুষ্ঠানিক ভাবে যোগ দেবেন। ইতিমধ্যেই তাঁদের সঙ্গে গেরুয়া শিবিরের কথা হয়ে রয়েছে।
তৃণমূল কংগ্রেস ছেড়ে বিজেপিতে কারা কারা আসতে পারেন তা নিয়ে অনেক দিন ধরেই রাজ্য রাজনীতিতে নানা জল্পনা চলছে। কে কে রয়েছেন মুকুলের নিশানায়? তৃণমূল কংগ্রেসের মুকুল ঘনিষ্ঠ নেতারা অনেকেই সন্দেহের তালিকায়। এর মধ্যে দক্ষিণবঙ্গের চার তৃণমূল সংসদের নাম হাওয়ায় ভাসছে। মুকুল পুত্র শুভ্রাংশু থেকে বেশ কয়েকজন বিধায়ককে নিয়েও রয়েছে জল্পনা। সেটা নতুন করে বেড়ে গিয়েছে ব্রিগেডের পরে মুকুল রায়ের চ্যালেঞ্জ।
মুকুল রায় রবিবার বলেছেন, তৃণমূলের অন্তত ৬ থেকে ৮ জন বিধায়ক ও সাংসদ বিজেপিতে যোগ দিতে প্রস্তুত। ‘পুলিশি রাজে’র ভয়েই যোগ দিতে পারছেন না তাঁরা। সৌমিত্র খাঁ-র উদাহরণ দিয়ে তিনি বলেন, যতদিন উনি তৃণমূলে ছিলেন কোনও মামলা ছিল না। বিজেপিতে যোগ দিতেই শুরু হয়েছে তাঁর বিরুদ্ধে মামলা। তাই পুলিশি হেনস্থার ভয়ে যোগ দিতে পারছেন না তৃণমূল নেতারা। এদিন তিনি বলেন, ‘‘কতজন বিজেপিতে আসছে, তাদের মাথা গুণতি করুক তৃণমূল।’’